Document ID: 32004D0597

RÅDETS AFGØRELSE
af 19. juli 2004
om godkendelse af EF's tiltrædelse af den internationale plantebeskyttelseskonvention, som revideret og godkendt ved resolution 12/97 på FAO-konferencens 29. møde i november 1997
(2004/597/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 37 sammenholdt med artikel 300, stk. 2, første afsnit, første punktum, og artikel 300, stk. 3, første afsnit,
under henvisning til forslag fra Kommissionen,
under henvisning til udtalelse fra Europa-Parlamentet (1) og
ud fra følgende betragtninger:
(1)
Den internationale plantebeskyttelseskonvention, i det følgende benævnt »konventionen«, blev vedtaget af FAO-konferencen i 1951 og trådte i kraft året efter. FAO-konferencen ændrede den siden i 1979, og ændringerne trådte i kraft i 1991.
(2)
I 1997 blev konventionen igen revideret for at blive bragt i overensstemmelse med aftalen om anvendelse af sundhedsmæssige og plantesundhedsmæssige foranstaltninger i Uruguay-rundens slutakt, for at sikre sammenhæng med det nye system til udarbejdelse af internationale standarder i den internationale plantebeskyttelseskonventions regi og for at give medlemsorganisationerne under FAO mulighed for at blive kontraherende parter i den. Den reviderede udgave blev godkendt ved FAO-konferencens resolution 12/97 i november 1997.
(3)
Den reviderede udgave træder i kraft på tredivtedagen efter, at to tredjedele af de kontraherende parter har accepteret den. Fra denne dato er Det Europæiske Fællesskab berettiget til at blive part i konventionen. Foreløbig har 43 lande, herunder fire medlemsstater, accepteret den reviderede udgave.
(4)
Et af konventionens primære mål er at sikre en fælles effektiv indsats til bekæmpelse af spredning og indslæbning af skadegørere på planter og planteprodukter og fastsætte passende foranstaltninger til kontrol heraf.
(5)
EF's beføjelse til at indgå eller tiltræde internationale aftaler eller traktater er ikke blot en ret, der udtrykkeligt tillægges EF ved traktaten, men følger også af andre bestemmelser i traktaten og retsakter, der i medfør af disse bestemmelser udstedes af EF-institutionerne.
(6)
Konventionens emne falder også inden for de gældende EF-retsforskrifters anvendelsesområde på dette område.
(7)
Følgelig er konventionens emne relevant for såvel EF som dets medlemsstater.
(8)
Konventionen bør tiltrædes af EF for så vidt angår de spørgsmål, der hører under EF's kompetence.
(9)
Rådets formand bør bemyndiges til at deponere EF's tiltrædelsesinstrument -
TRUFFET FØLGENDE AFGØRELSE:
Artikel 1
1. Det Europæiske Fællesskab skal indgive en ansøgning om tiltrædelse af den internationale plantebeskyttelseskonvention, i det følgende benævnt »konventionen«, for så vidt angår de spørgsmål, der hører under EF's kompetence.
2. Den reviderede tekst til den internationale plantebeskyttelseskonvention, som godkendt ved resolution 12/97 på FAO-konferencens 29. møde i november 1997, findes i bilag I.
Artikel 2
1. Rådets formand bemyndiges til at deponere tiltrædelsesinstrumentet hos generaldirektøren for FN's Levnedsmiddel- og Landbrugsorganisation, i det følgende benævnt »FAO«.
2. Den förklaring som återfinns i bilaga II skall göras i anslutningsinstrumentet.
Udfærdiget i Bruxelles, den 19. juli 2004.

Labels: 20
13
5
6